32 ատամ

**32 ատամ** (*Երեսուներկու ատամ*), երգիծական սթենդ ափ հեռուստահաղորդում, որը ցուցադրվել է 2006–2013 թվականներին։

## Պատմություն
Հաղորդումը ստեղծվել է 2006 թվականին Վահագն Գրիգորյանի կողմից ռուսական Comedy Club հաղորդման ձևաչափով, իր մեջ ներառելով ակումբային տեսակի հումորը։ Հաղորդմանը հրավիրվել էին տարբեր հումորիստներ, որոնց որոշ մասը այդ ժամանակ մասնակցում էին ԿՎՆ–ում։ Հաղորդումը հայտնի էր իր ակումբային հումորին հարիր արտահայտչականությամբ. ներկայացվում էր հումոր առօրեական թեմաների մասին, կատարվում էին հայտնի աստղերի նմանակումներ, մանրապատումներ և թեմատիկ հումորներ, որոնք համապատասխանում էին տոն օրերին կամ հրավիրված հյուրերին։

Հաղորդման արտադրությամբ զբաղվում էր Սիգմա TV-ն և եթեր էր հեռարձակվում Նոր Ալիք հեռուստաընկերությամբ, հետո 2007 թվականին տեղափոխվեց Հայաստանի հանրային հեռուստաընկերություն, 1–2 տարի անց ՝ Շանթ հեռուստաընկերություն։

### Տեղափոխում Արմենիա Հեռուստաընկերություն
2009 թվականի նոյեմբերին 32 ատամի ղեկավարության մոտ սկսեցին անհամաձայնություններ ծագել իրենց այդ ժամանակվա ցուցադրող Շանթ հեռուստաընկերության հետ։ Ընթացքում սկսվեցին դատական պարզաբանումներ, որտեղ հաղորդման արտադրող «Երեսուներկու Փրոդաքշն» ընկերության գլխավոր պրոդյուսեր Կարեն Բաբաջանյանը մեղադրում էր ալիքը այդ թվականի հոկտեմբեր և նոյեմբեր ամիսների վարձատրությունը չհատուցելու համար (այն կազմում էր 12 միլիոն դրամ), մինչդեռ Շանթ հեռուստաընկերությունը պնդում էր, որ արտադրողն է խախտել ալիքի հետ կնքված պայմանագիրը, ըստ որի հաղորդման բացառիկ իրավունքները պատկանում էին Շանթ Հեռուստաընկերությանը։

Արդյունքում 2009 թ․ նոյեմբերի 25–ին հայտարարվեց հաղորդման տեղափոխման մասին, և նույն թվականի դեկտեմբերից հաղորդումը սկսվեց հեռարձակվել Արմենիա հեռուստաընկերությամբ։ Դատական վեճը հավելվեց ևս մեկ հայցով, այս անգամ ՝ «Շանթ»–ի կողմից հաղորդման ալիքին պատկանող թողարկումների կրկնությունների ցուցադրման համար։

«32 ատամ»–ը իր հիմնական կազմով Արմենիա TV–ի եթերում էր մինչև 2010 թվականի օգոստոսը, հետագայում շարունակելով նաև «Երեք պատ» հաղորդման ցուցադրումը այդ ալիքով։

### Վիտամին ակումբի ստեղծումը
Դեռ «Շանթ» հեռուստաընկերության հետ դատական գործընթացից առաջ, 2009 թվականի հոկտեմբերի 22–ին, «Երեսուներկու Փրոդաքշն»–ի ֆինանսական տնօրեն Վլադիմիր Սահակյանը գրանցեց «ՎԻ–ԼԻՏ» ընկերությունը, որն էլ, ըստ 2010 թվականի հունիսին կայացած ասուլիսի, հանդիսանում էր «32 ատամ»–ից անջատ նոր նախագծի ապագա արտադրողը։

Ասուլիսից երկու ամիս անց ՝ 2010 թվականի օգոստոսի 13–ին, «Շանթ»–ի եթերում թողարկվեց Վիտամին ակումբ հաղորդումը։

### 2010–2014 թվականներ
«32 ատամ»–ի նախկին կազմում մնացել էին Կարեն Բաբաջանյանը, Վահագն Գրիգորյանը և Զառա Սահակյանը, իսկ «Վիտամին ակումբ» տեղափոխված տղաներին փոխարինեցին լիովին նոր կազմը, որի մեջ ներառված էին Ռաֆայել Երանոսյանը, Անդրանիկ Հարությունյանը, Արսեն Գրիգորյանը և այլոք։ Թարմացվեցին զարդարանքները, բեմը, և հաղորդաշարը զգալիորեն սկսեց տարբերվել «Վիտամին ակումբ»–ից։ Սակայն հաղորդման հին հանդիսատեսը տեղափոխվեց «Վիտամին ակումբ», և ընթացքում 32 ատամը սկսեց կորցնել իր վարկանիշերը, զիջելով այդ ժամանակ Արմենիա հեռուստաընկերությամբ ցուցադրվող «Կարգին սերիալ»–ին, «Yere1»-ին և ալիքով հեռարձակվող այլ հումորային նախագծերին։ Վարկանիշերի շարունակական անկման հետևանքով, հաղորդման վերջին թողարկումը ցուցադրվեց 2013 թվականի հուլիսին, ինչից հետո էլ այն վերջնականապես փակվեց։

«Երեք պատ» հաղորդաշարը շարունակում էր ցուցադրվել 32 ատամին զուգահեռ. հաղորդավարը դարձավ Ֆելիքս Խաչատրյանը, թարմացվեց հաղորդման կազմը, զարդարանքը և բեմը, սակայն այն նույնպես առանձնակի վարկանիշներ չունեցավ, ինչի արդյունքում փակվեց 2011 թվականի հունվարին։

«32 ատամ»–ի ավարտից հետո Զառա Սահակյանը տեղափոխվեց Վիտամին ակումբ, իսկ 2014 թվականի ապրիլին հատուկ հաղորդման նախկին պրոդյուսեր Կարեն Բաբաջանյանը և հիմնադիր Վահագն Հակոբյանը հյուրընկալեցին «Վիտամին ակումբ»–ին, որը նվիրված էր Արամ MP3–ի Եվրատեսիլ մրցույթին մասնակցելուն, մասնակցելով որոշակի համարներին։ Որոշ ժամանակ լուրեր էին շրջանառվում «Վիտամին ակումբ»–ի հետ «32 ատամ»–ի նախկին անդամների հնարավոր միացման մասին, սակայն այդ լուրերը հավաստի չէին։

## Հետագա ընթացք
«32 ատամ»–ի ավարտից հետո հաղորդումը արտադրող «Երեսուներկու Պրոդաքշն»–ը որոշ ժամանակ զբաղվում էր ներկայացումների և ֆիլմերի արտադրությամբ։ Այդպես, Հանրային հեռուստաընկերության եթերում 2013 թվականին ցուցադրվում էր «Հայադարան» հաղորդումը, որտեղ հայ անվանի գրողների ստեղծագործությունները ներկայացվում էին յուրօրինակ վիդեոշարքով, բազմազանացնելով պատմվածքը։ Նաև ստեղծել են «ՍՏՈՊ» ներկայացումը և «Արամմա» լիամետրաժ ֆիլմը։

Արմենիա հեռուստաընկերությունը հեռացրեց իր Յություբյան ալիքից «32 ատամ»–ի թողարկումները, իսկ հաղորդման պաշտոնական ալիքը թաքցրեց համարյա բոլոր վիդեոները հանրությունից (որոշնելը հասանելի դարձնելով միայն հղումով), թողնելով ազատ հասանելիության տակ միայն մեկ մանրապատումը ՝ Սոնե Սիլվերի մասնակցությամբ։ Ներկայումս հաղորդման հին թողարկումներից համարները տեղարդվում են նոր պաշտոնական ալիքում, այդ թվում ՝ «Երեք պատ» հաղորդաշարի լրիվ թողարկումները։

2024 թվականի ապրիլին որոշ չափով սկսվեց հաղորդման փլուզման պատճառների շաղարկումը, որը սկիզբ առավ նույն թվականի մարտին, Արմուշի ՝ Մհեր Բաղդասարյանին հարցազրույցով, որտեղ նա բացեց հաղորդման դեպի Արմենիա հեռուստաընկերություն տեղափոխման դրդապատճառները։ Հարցազրույցից հետո «պատասխան հարցազրույց» կազմակերպեց Կարեն Բաբաջանյանը, որտեղ նա ներկայացրեց իր սեփական տեսլականը «32 ատամ»–ի տեղափոխման մասին, վարկաբեկելով Արմուշին և պատասխանելով վերջինիս արգումենտներին։

## Ծանոթագրությունների ցանկ


Կատեգորիա:2000-ականների հայկական հեռուստասերիալներ
Կատեգորիա:2006 հեռուստասերիալներ
Կատեգորիա:2010-ականների հայկական հեռուստասերիալներ
Կատեգորիա:Հանրային հեռուստաընկերության նախագծեր
Կատեգորիա:Նոր ալիք հեռուստաընկերության նախագծեր
Կատեգորիա:Շանթ հեռուստաընկերության նախագծեր
Կատեգորիա:Արմենիա հեռուստաընկերության նախագծեր
Կատեգորիա:Հայկական հեռուստահաղորդումներ
Կատեգորիա:Հեռուստաշոուներ այբբենական կարգով
Կատեգորիա:Հումորային հեռուստաշոուներ